Mă întreb dacă fumătorii s-au gândit vreodată cu câți bani finanțează minunatul nostru Guvern și partidul care conduce țara.

Am aflat, apropo, că ceea ce numim cu toții țigări sunt de fapt țigarete, că sunt mai mici și tutunul din ele este obținut din frunze mărunțite sau din tot felul de resturi de la frunzele de tutun. Țigările, de fapt, sunt alea mai mari, poate stil trabuc, poate făcute din frunze întregi rulate. Sau ceva așa. Nu contează prea mult, e doar amuzant.

Acciza pe țigarete (adică țigările normale pe care le fumează majoritatea oamenilor) a crescut la 1 ianuarie 2019 la 483,74 lei/1000 de țigarete de la valoarea anterioară de 448,74 lei/1000 țigarete. Atât ia statul din prețul fără TVA pentru fiecare mie de bucăți vândută de comercianți, iar restul banilor rămân vânzătorului și producătorului.

484 de lei per mia de bucăți, să zicem rotunjit. 1.000 de țigarete poate părea mult pentru un nefumător, dar înseamnă 50 de pachete, iar foarte mulți fumători cumpără un pachet în fiecare zi. Pe an, să zicem 350 de pachete, adică 7.000 de țigarete.

În bani, înseamnă că dă la stat 3.388 de lei pe an, practic un salariu.

Asta doar din accize. Statul mai ia și TVA-ul din prețul fiecărui pachet de țigări vândut. Dacă un pachet costă 17 lei și cumperi 350 de pachete pe an, înseamnă 5.950 de lei, din care TVA-ul este 950 de lei.

În total, statul ia 3.388 lei plus 950 de lei, un total de 4.388 lei anual de la fiecare fumător tipic. Nu doar că-ți strici sănătatea, ci îi dai și 4.388 de lei anual Vioricăi, să-i toace pe ce vrea.

Acum poate înțelegeți și de ce statul român nu are nici un interes ca oamenii să se lase de fumat. Alte state au, că știu câți bani cheltuie pe altă parte prin sistemul de sănătate cu tratarea bolilor provocate de fumat, plus că vor ca cetățenii să fie membri sănătoși și productivi ai societății. României, în situația curentă, nu-i pasă de viitor prea mult, ci are nevoie acum de bani la buget, că s-a terminat cufărul.

Update: apropo de productivitate, mai sus nu mă refeream la faptul că fumătorii ies câteva minute pe zi la țigară și fac astfel o pauză. Pierderea de productivitate se referă la îmbolnăvirile și decesele premature, când oamenii nu mai apucă să iasă la pensie, iar statele caută să evite asta. Detalii citiți în acest articol.